《答友人劝驾》
明代·卢龙云

平生丘壑姿，弃置宁复惜。斥鴳总逍遥，蓬蒿任所适。

鹍鹏不负风，安见垂天翼。自我返衡茅，方欣脱尘役。

乡里慕少游，烟霞渐成癖。君复远相期，愿言各努力。

力田当逢年，何但守萝薜。九万失扶摇，终焉愧善息。

感君慰劳辞，沉思终永夕。出处亦何常，先民以为则。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。